**Selgitustaotlus**

Töölepinguseadus (TLS) § 46 lg 1 sätestab, et tööaeg kokku ei tohi ületada keskmiselt 48 tundi seitsmepäevase ajavahemiku kohta kuni neljakuulise arvestusperioodi jooksul, kui seaduses ei ole sätestatud teistsugust arvestusperioodi.

TLS § 46 lg 2 näeb ette erandi, et tervishoiu-, hoolekande-, põllumajandus- ja turismitöötajatel võib arvestusperioodi kollektiivlepinguga pikendada kuni 12 kuuni.

Kontsernis töötavad töölepingu alusel töötajad, kelle ametinimetus on „Päästja“, kelle peamised tööülesanded on tulekustutus- ja päästetööde tegemine, päästetehnika ja varustuse tehnilise korrasoleku tagamine ning tuleohutusalase ennetustöö tegemine. Seejuures mängivad päästjad olulist rolli kiirreageerimisel õnnetuste korral ning nende töö ei erine sisuliselt päästeteenistuse seaduses (PäästeTS) sätestatud päästeametniku tööülesannetest. Päästjate töö nõuab ettevõtte vara ja isikute kaitsmiseks pidevat kohalolekut ning see on otseselt seotud elektrienergia tootmise tagamisega. Seejuures sätestab PäästeTS § 20 lg 2, et päästeteenistuja tööaja arvestusperiood on kuni kuus kuud. PäästeTS seejuures ei kohaldu aga eraettevõttes töötavatele päästjatele.

Selleks, et garanteerida, et kontsernis töötavatel päästjatel ei teki arvestusperioodi lõpuks üle- ega alatunde on kõige optimaalsem lahendus kohaldada päästjatele arvestusperioodi 6 kuud.

Euroopa Nõukogu direktiivi 2003/88/EÜ (direktiiv) artikkel 16 (b) sätestab, et liikmesriigid võivad ette näha direktiivi artikli 6 (maksimaalne nädalane tööaeg) kohaldamiseks võrdlusperioodi, mis ei ületa nelja kuud. Direktiivi artikli 17 (2) alusel võib teha erandi tööturu osapoolte vaheliste lepingutega tingimusel et kõnealustele töötajatele antakse hüvituseks võrdväärse pikkusega puhkeajad või et erandjuhtudel, kui objektiivsetel põhjustel ei ole võimalik anda hüvituseks niisuguseid võrdväärse pikkusega puhkeaegu, võimaldatakse kõnealustele töötajatele asjakohane kaitse. Direktiivi artikli 19 alusel erand artikli 16 punktist b ei tohi viia üle kuue kuu kestva võrdlusperioodi kehtestamiseni.

Seejuures saab direktiivi artiklit 19 tõlgendada justkui on erandi tegemine päästjatele lubatud muuhulgas tingimusel kui see ei vii üle kuue kuu kestva võrdlusperioodi kehtestamiseni.

Eesti Vabariigis kehtivas töölepinguseadusest sellist erandit aga ette nähtud ei ole.

Palume Sotsiaalministeeriumi seisukohta, kas tingimusel, et täidetud on kõik erandi kohaldamiseks nõutud eeldused võib pikendada päästjatele kohaldatavat arvestusperioodi 6 (kuuele) kuule kui muuhulgas on täidetud TLS § 46 lõikest 1 tulenev tingimus, et 4 kuu jooksul ei ületa tööaeg keskmiselt 48 tundi seitsmepäevase ajavahemiku kohta kuni neljakuulise arvestusperioodi jooksul? Kui direktiivi tõlgendades on sellise erandi tegemine lubatud, siis kuidas on seda kõige korrektsem vormistada?

Lugupidamisega

Andreas Dai

Eesti Energia AS

Jurist

/allkirjastatud digitaalselt/